- Dan Petrescu este la retrogradare în Coreea de Sud
- Serie catastrofală pentru "Bursuc"
Dan Petrescu este la retrogradare în Coreea de Sud, pe banca lui Jeonbuk. Antrenorul român are o serie catastrofală în noul sezon, fiind fără victorie, după patru etape disputate.
În ultima rundă, Jeonbuk a remizat pe teren propriu, scor 2-2, cu Ulsan HD.
Dan Petrescu, la retrogradare în Coreea de Sud
După ce a fost eliminat din sferturile Ligii Campionilor Asiei, competiţie care se vede live în AntenaPLAY, Dan Petrescu nu a înregistrat rezultate mai bune în campionat.
Jeonbuk ocupă provizoriu locul nouă în Coreea de Sud, loc care duce la barajul pentru evitarea retrogradării. Trupa lui Dan Petrescu ar putea pica pe locul zece în această etapă, în cazul în care Gangwon îşi va câştiga partida.
În ultimul meci disputat, Jeonbuk a revenit de la 0-2. Ulsan HD a deschis scorul prin Lee Dong-Gyeong în minutul 22, iar scorul a fost majorat în minutul 40 de către Kim Ji-Hyun. Înainte de pauză, în minutul 45+2, Jeonbuk a redus din diferenţă prin Lee Dong-Jun.
În repriza secundă, trupa lui Dan Petrescu a ratat un penalty, în minutul 48, prin Orobo. Egalarea s-a produs în minutul 70, după ce Moon Seon-Min a reuşit să puncteze.
După patru etape disputate în noul sezon din Coreea de Sud, Jeonbuk nu a înregistrat nicio victorie. Trupa lui Dan Petrescu a bifat trei rezultate de egalitate şi o înfrângere.
Ilie Dumitrescu a anunţat ce ar face dacă ar da nas în nas pe stradă cu Dan Petrescu
Ilie Dumitrescu a anunţat ce ar face dacă s-ar întâlni pe stradă cu Dan Petrescu, fostul său coleg din Generaţia de Aur, cu care însă are o relaţie rece.
Totul a pornit după un moment în care Petrescu, pe vremea când era antrenor la CFR, era sunat de Ilie Dumitrescu. Bursucul a crezut că Ilie ar fi dorit să afle nişte informaţii de la el, lucru negat de "Mister".
"Nu mai vorbesc de ceva timp. Am apelat la Victor Becali, l-am sunat: 'Băi, vezi că e păcat să nu apară în filmul ăsta, suntem toți, suntem pregătiți să-i trimitem o echipă acolo, este un proiect serios, e păcat'. Și a fost o echipă până în Coreea de Sud, cu tot ceea ce înseamnă diurnă, masă, cazare. A fost ok, s-a filmat și cu Petrescu.
Sigur, dacă ne vedem față în față, nu mai e… Păi, mi s-a mai întâmplat, am mai avut o perioadă în care n-am vorbit și ne-am văzut când s-a inaugurat stadionul Steaua (n.r. iulie 2021) și am nimerit amândoi în aceeași lojă.
'Ce faci, bă, cutare…' Gata, s-a uitat! Eu sunt supărat pe el. L-am întrebat ce face, i-am dat un mesaj. Era la CFR, era stresat. Și, cumva, el a interpretat că vreau să aflu vreo informație sau ceva. Acum e stresat, asta e, îl înțeleg. Dar, dacă mă văd cu el acum pe stradă, n-am cum să nu ne luăm în brațe, să ne salutăm", a spus Ilie Dumitrescu, citat de iamsport.ro.